b"\n_START_ARTICLE_\nCreu de terme de l'Ametlla de Segarra\n_START_SECTION_\nDescripci\xc3\xb3\n_START_PARAGRAPH_\n\xc3\x89s una creu situada a un costat de la pla\xc3\xa7a de la Bassa, tot seguint el carrer Major del poble. Aquesta se'ns presenta estructurada a partir de graonada, s\xc3\xb2col, fust o pilar, nus i la creu. El s\xc3\xb2col de secci\xc3\xb3 octogonal, monol\xc3\xadtic i molt erosionat, i s'assenta sobre una graonada de planta quadrada .Sobre aquest s\xc3\xb2col, es disposa un fust vuitavat, monol\xc3\xadtic, al qual es sobreposa un nus, tamb\xc3\xa9 vuitavat. Corona tota l'estructura, una creu motllurada que presenta als seus extrems un treball trevolat; tamb\xc3\xa9 hi ha quatre l\xc3\xb2buls a la part interior del tronc de la creu. Finalment, es disposa a l'anvers de la creu una escultura d'una figura d'un Sant Crist crucificat.\n_START_SECTION_\nHist\xc3\xb2ria\n_START_PARAGRAPH_\nMoltes creus van ser aixecades a cavall dels segles XVI-XVII, i s'emmarcarien en el context de l'\xc3\xa8poca moderna dins de la pr\xc3\xa0ctica habitual de bastir monuments cruciformes que es remunta als primers anys del cristianisme, i per aquest motiu era utilitzada per presidir la vida dels cristians i es podia trobar a les entrades de les poblacions com a senyal de protecci\xc3\xb3 davant les pestes o calamitats. Moltes d'aquestes van ser enderrocades per la Guerra Civil. En el seu lloc, se'n van aixecar de noves, en el mateix indret de les primitives amb motiu de la Santa Missi\xc3\xb3, aprofitant la seva part inferior o el fust de les primitives, entre el per\xc3\xadode compr\xc3\xa8s entre 1940 i 1955."